2009D0564 — LV — 28.07.2009 — 000.001

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

►B KOMISIJAS LĒMUMS (2009. gada 9. jūlijs) par ekoloģiskajiem kritērijiem Kopienas ekomarķējuma piešķiršanai kempinga pakalpojumiem (izziņots ar dokumenta numuru C(2009) 5618) (Dokuments attiecas uz EEZ) (2009/564/EK) (OV L 196, 28.7.2009, p.36)





Labota ar:









▼B

KOMISIJAS LĒMUMS

(2009. gada 9. jūlijs)

par ekoloģiskajiem kritērijiem Kopienas ekomarķējuma piešķiršanai kempinga pakalpojumiem

(izziņots ar dokumenta numuru C(2009) 5618)

(Dokuments attiecas uz EEZ)

(2009/564/EK)







EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Eiropas Parlamenta un Padomes 2000. gada 17. jūlija Regulu (EK) Nr. 1980/2000 par pārskatīto Kopienas ekoetiķetes piešķiršanas programmu ( 1 ) un jo īpaši tās 6. panta 1. punkta otro daļu, apspriedusies ar Eiropas Savienības Ekomarķējuma komiteju, tā kā: (1) Saskaņā ar Regulu (EK) Nr. 1980/2000 Kopienas ekomarķējumu var piešķirt produktiem ar tādām īpašībām, kuras var nodrošināt būtisku uzlabojumu saistībā ar galvenajiem vides aspektiem. (2) Regulā (EK) Nr. 1980/2000 paredzēts noteikt konkrētus ekomarķējuma kritērijus katrai produktu grupai, pamatojoties uz Eiropas Savienības Ekomarķējuma komitejas izstrādātajiem kritērijiem. (3) Tajā paredzēts arī, ka ekomarķējuma kritēriji un ar tiem saistītās vērtēšanas un verifikācijas prasības ir laikus jāpārskata pirms katrai produktu grupai noteikto kritēriju spēkā esības termiņa beigām. (4) Saskaņā ar Regulu (EK) Nr. 1980/2000 ir laikus pārskatīti ekoloģiskie kritēriji un ar tiem saistītās attiecīgās novērtēšanas un atbilstības pārbaudes prasības, kas noteiktas Komisijas 2005. gada 14. aprīļa Lēmumā 2005/338/EK, ar ko nosaka ekoloģiskos kritērijus Kopienas ekomarķējuma piešķiršanai kempinga pakalpojumam ( 2 ). Šie ekoloģiskie kritēriji un attiecīgās novērtēšanas un atbilstības pārbaudes prasības ir spēkā līdz 2009. gada 31.oktobrim. (5) Ņemot vērā pārskatīšanas rezultātus, zinātnes attīstības un tirgus norišu dēļ ir lietderīgi grozīt produktu grupas definīciju un noteikt jaunus ekoloģiskos kritērijus. (6) Šiem ekoloģiskajiem kritērijiem un ar tiem saistītajām vērtēšanas un verifikācijas prasībām būtu jāpaliek spēkā četrus gadus no šā lēmuma pieņemšanas dienas. (7) Kempinga pakalpojumiem noteiktie ekoloģiskie kritēriji būtu jāiedala obligātajos un izvēles (neobligātajos) kritērijos. (8) Attiecībā uz maksājumiem par mikrouzņēmumu ekomarķējuma pieteikumiem un izmantošanu, kā noteikts Komisijas 2003. gada 6. maija Ieteikumā 2003/361/EK ( 3 ) par mikrouzņēmumu, mazo un vidējo uzņēmumu definīciju, ir lietderīgi, ņemot vērā mikrouzņēmumu ierobežotos resursus un šo uzņēmumu nozīmi šajā produktu grupā, paredzēt maksājumu samazinājumu papildus samazinājumam, ko nosaka Regula (EK) Nr. 1980/2000 un 1. un 2. pants Komisijas 2000. gada 10. novembra Lēmumā 2000/728/EK, ar ko nosaka maksājumus par Kopienas ekomarķējuma pieteikumiem un ikgadējos maksājumus par to ( 4 ), saskaņā ar Lēmuma 2000/728/EK 5. pantu. (9) Tāpēc Lēmums 2005/338/EK būtu jāaizstāj. (10) Ir jānosaka pārejas periods, lai pakalpojumu sniedzējiem, kuriem atbilstīgi Lēmumā 2005/338/EK noteiktajiem kritērijiem piešķirts kempingu pakalpojumu ekomarķējums, dotu pietiekamu laiku savu pakalpojumu pielāgošanai pārskatītajiem kritērijiem un prasībām. Pakalpojumu sniedzējiem būtu jāatļauj līdz Lēmuma 2005/338/EK spēkā esības termiņa beigām iesniegt pieteikumus, kas sagatavoti saskaņā ar Lēmumā 2005/338/EK vai šajā lēmumā noteiktajiem kritērijiem. (11) Šajā lēmumā paredzētie pasākumi ir saskaņā ar atzinumu, ko sniegusi atbilstīgi Regulas (EK) Nr. 1980/2000 17. pantam izveidotā komiteja, tā kā: IR PIEŅĒMUSI ŠO LĒMUMU.







1. pants

1. Produktu grupa “kempinga pakalpojums” kā galveno pakalpojumu par maksu ietver aprīkotu vietu nodrošināšanu pārvietojamiem mājokļiem noteiktā teritorijā.

Kempinga pakalpojums ietver arī citas mītnes, kas ir piemērotas pajumtes nodrošināšanai viesiem un koplietošanas telpu nodrošināšanai komunāliem pakalpojumiem, ja minētie pakalpojumi tiek veikti noteiktajā platībā.

2. “Kempinga pakalpojums” šajā noteiktajā platībā var ietvert arī ēdināšanu un atpūtas pasākumus, ja tos piedāvā kempinga vadība vai īpašnieks.

3. Šajā lēmumā ēdināšanas pakalpojumi ietver brokastis; sporta un atpūtas aktivitāšu piedāvājums ietver saunas, peldbaseinus un līdzīga veida iekārtas, kas atrodas kempinga teritorijā, un zaļās zonas, piemēram, parkus un dārzus, kas ir pieejami viesiem un nav daļa no kempinga struktūras.

4. Šajā lēmumā mikrouzņēmumu definīcija atbilst Ieteikumā 2003/361/EK norādītajai definīcijai.

2. pants

1. Lai saņemtu Kopienas ekomarķējumu kempinga pakalpojumiem saskaņā ar Regulu (EK) Nr. 1980/2000 (turpmāk – “ekomarķējums”), kempinga pakalpojums atbilst šādām prasībām:

a) tas ietilpst produktu grupā “kempinga pakalpojums”;

b) tas atbilst katram no kritērijiem, kas noteikti šī lēmuma pielikuma A iedaļā;

c) tas atbilst pietiekami daudziem kritērijiem, kas noteikti šī lēmuma pielikuma B iedaļā, lai saņemtu 2. un 3. punktā norādīto punktu skaitu.

2. Atbilstoši 1. punkta c) apakšpunktam kempinga pakalpojumam ir jāsavāc vismaz:

a) divdesmit punkti par pamatpakalpojumu;

b) divdesmit četri punkti, ja papildus ir nodrošinātas citas izmitināšanas iespējas viesiem.

3. Šā panta 2. punktā norādīto punktu skaitu palielina par tālāk norādīto punktu skaitu, ja kempinga vadība vai īpašnieks piedāvā šādus pakalpojumus:

a) trīs punkti par ēdināšanas pakalpojumiem;

b) trīs punkti par zaļajām zonām, kas ir pieejamas viesiem un kas nav daļa no kempinga struktūras;

c) trīs punkti par atpūtas/sporta aktivitāšu piedāvājumu vai pieci punkti, ja atpūtas/sporta aktivitātes tiek piedāvātas īpašā sporta un atpūtas centrā.

3. pants

1. Atkāpjoties no Lēmuma 2000/728/EK 1. panta 3. punkta, mikrouzņēmuma maksājumu par pieteikumu ekomarķējuma saņemšanai samazina par 75 % bez iespējas saņemt jebkādu citu samazinājumu.

2. Atkāpjoties no Lēmuma 2000/728/EK 2. panta 5. punkta pirmā teikuma, mikrouzņēmuma minimālais gada maksājums par ekomarķējuma izmantošanu ir EUR 100.

3. Kempinga pakalpojuma pārdošanas gada apjomu aprēķina, pakalpojuma cenu reizinot ar nakšņošanas reižu skaitu un samazinot iegūto rezultātu par 50 %. Par pakalpojuma cenu uzskata vidējo maksu, ko viesis samaksā par nakšņošanu, ietverot visus pakalpojumus, kas nav par papildu maksu.

4. Piemēro Lēmuma 2000/728/EK 2. panta 6. līdz 10. punktā noteikto minimālā ikgadējā maksājuma samazinājumu.

4. pants

Produktu grupas “kempinga pakalpojums” ekoloģiskie kritēriji un ar tiem saistītās novērtēšanas un atbilstības pārbaudes prasības ir spēkā četrus gadus no šā lēmuma pieņemšanas dienas.

5. pants

Administratīviem mērķiem produktu grupai “kempinga pakalpojums” piešķir kodu “026”.

6. pants

Lēmumu 2005/338/EK atceļ.

7. pants

1. Pieteikumus ekomarķējuma saņemšanai produktu grupā “kempinga pakalpojums”, kas iesniegti pirms šā lēmuma pieņemšanas dienas, izvērtē atbilstoši Lēmuma 2005/338/EK nosacījumiem.

2. Pieteikumus ekomarķējuma saņemšanai produktu grupā “kempinga pakalpojums”, kas iesniegti no šā lēmuma pieņemšanas dienas, bet vēlākais līdz 2009. gada 31. oktobrim, var sagatavot atbilstoši Lēmuma 2005/338/EK kritērijiem vai šajā lēmumā noteiktajiem kritērijiem.

Šos pieteikumus izvērtē atbilstoši kritērijiem, saskaņā ar kuriem pieteikumi ir sagatavoti.

3. Ja ekomarķējumu piešķir, pamatojoties uz pieteikumu, kas izvērtēts saskaņā ar Lēmumā 2005/338/EK noteiktajiem kritērijiem, šo ekomarķējumu ir atļauts izmantot divpadsmit mēnešus no šā lēmuma pieņemšanas dienas.

8. pants

Šis lēmums ir adresēts dalībvalstīm.









PIELIKUMS

PAMATPRINCIPI

Kritēriju noteikšanas mērķi

Šo kritēriju mērķis ir ierobežot galvenos apkārtējo vidi ietekmējošos faktorus kempinga pakalpojumu dzīves cikla trīs posmos (iegāde, pakalpojumu sniegšana un atkritumu apsaimniekošana). Tie ir īpaši vērsti uz:

— enerģijas patēriņa ierobežošanu,

— ūdens patēriņa ierobežošanu,

— atkritumu rašanās ierobežošanu,

— atjaunojamo resursu un videi mazāk bīstamu vielu izmantošanas veicināšanu,

— vides aizsardzības informācijas un izglītības sekmēšanu.

Tehniskās specifikācijas

Lēmuma 1. pantā minētie pārvietojamie mājokļi ir, piemēram, teltis, autofurgoni, pārvietojamās mājas un tūristu furgoni. Mītnes, kas ir piemērotas viesu izmitināšanai, ir, piemēram, bungalo, iznomājamas pārvietojamās mītnes un dzīvokļi. Komunālo pakalpojumu koplietošanas telpas ir, piemēram, mazgāšanās un ēdiena gatavošanas telpas, lielveikali un informācijas punkti.

Vērtēšanas un verifikācijas prasības

Konkrētās vērtēšanas un verifikācijas prasības ir norādītas aiz katra kritērija A un B iedaļā.

Ja nepieciešams, ir atļauts izmantot citas pārbaudes metodes un standartus, kas nav norādīti katram kritērijam, ja to līdzvērtīgumu ir apstiprinājusi kompetentā iestāde, kas izskata pieteikumu.

Ja pieteikuma iesniedzējam ir jāiesniedz deklarācijas, dokumenti, analīzes, pārbaužu ziņojumi vai citi pierādījumi par atbilstību kritērijiem, uzskata, ka tos var izdot pats pieteikuma iesniedzējs un/vai tā piegādātājs(-i), un/vai to piegādātājs(-i) utt.

Pirms licences piešķiršanas kompetentās iestādes veic pārbaudes uz vietas.

Attiecīgos gadījumos kompetentās iestādes ir tiesīgas pieprasīt apliecinošus dokumentus vai veikt neatkarīgu verifikāciju. Licences darbības laikā kompetentās iestādes uzrauga atbilstību kritērijiem.

Izvērtējot pieteikumus un uzraugot atbilstību kritērijiem, kompetentajām iestādēm ieteicams ņemt vērā atzītu vides vadības sistēmu, piemēram, EMAS vai ISO 14001, īstenošanu.

(Piezīme: šādas vadības sistēmas īstenošana nav obligāta.)

Vispārīgās prasības

Lai pieteiktos ekomarķējumam, pieteikuma iesniedzējam ir jāizpilda Kopienas līmeņa, valsts un vietējās prasības. Jo īpaši tiek garantēts, ka:

1) objekts ir izbūvēts tiesiski un atbilst būvniecības vietā spēkā esošajiem normatīvajiem aktiem, it īpaši attiecībā uz ainavas un bioloģiskās daudzveidības saglabāšanu;

2) objekts atbilst Kopienas līmeņa, valsts un vietējiem normatīvajiem aktiem, kas attiecas uz enerģijas taupīšanu, ūdens avotiem, ūdens attīrīšanu un apsaimniekošanu, atkritumu savākšanu un iznīcināšanu, aprīkojuma apkopi un apkalpošanu, drošības un veselības aspektiem;

3) uzņēmums ir funkcionējošs un reģistrēts atbilstoši valsts un/vai vietējiem normatīvajiem aktiem, un tā darbinieki ir nodarbināti un apdrošināti saskaņā ar likuma prasībām.

A IEDAĻA

OBLIGĀTIE KRITĒRIJI, KAS NORĀDĪTI 2. PANTA 1. PUNKTĀ

ENERĢIJA

1. Elektroenerģija, ko ražo no atjaunojamiem enerģijas avotiem

Vismaz 50 % no visām vajadzībām lietotās elektroenerģijas ir no atjaunojamiem enerģijas avotiem, kā tas ir noteikts Eiropas Parlamenta un Padomes Direktīvā 2001/77/EK ( 5 ).

Šo kritēriju nepiemēro kempingiem, kam nav pieejams tirgus, kurā piedāvā elektroenerģiju no atjaunojamiem enerģijas avotiem.

Gadījumā, ja pastāv vismaz divus gadus ilgi saistoši līguma nosacījumi (piemēram, iepriekš noteiktas soda naudas) attiecībā uz enerģijas piegādātāja maiņu, var uzskatīt, ka nav pieejas tirgum, kurā piedāvā elektroenerģiju no atjaunojamiem enerģijas avotiem.

Vērtēšana un verifikācija: pieteikuma iesniedzējs iesniedz elektroenerģijas piegādātāja deklarāciju (vai līgumu), norādot atjaunojamā enerģijas avota(-u) veidu, no atjaunojamā enerģijas avota piegādātās elektroenerģijas procentuālo daudzumu, dokumentus par apkures katliem (siltuma ģeneratoriem), ja tādi tiek izmantoti, un norādi par maksimālo procentuālo daudzumu, ko var piegādāt. Saskaņā ar Direktīvu 2001/77/EK atjaunojamie enerģijas avoti ir neizsīkstoši nefosili enerģijas avoti (vēja, saules, ģeotermālā, viļņu, plūdmaiņu enerģija, hidroenerģija, biomasa, atkritumu poligonos un notekūdeņu attīrīšanas iekārtās iegūtās gāzes un biogāzes). Ja kempingam nav pieejams tirgus, kurā piedāvā elektroenerģiju no atjaunojamiem enerģijas avotiem, ir jāsniedz dokumenti, kas apliecina, ka ir veikts atjaunojamo enerģijas resursu pieprasījums.

2. Akmeņogles un smagās eļļas

Kā enerģijas avotu neizmanto ne smagās eļļas, kuru sēra saturs pārsniedz 0,1 %, ne akmeņogles. Šajā kritērijā neietilpst akmeņogles dekoratīvajiem kamīniem.

Šo kritēriju piemēro tikai kempingiem, kuriem ir neatkarīga apkures sistēma.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, norādot izmantoto enerģijas avotu veidu.

3. Efektivitāte un siltuma ražošana

Ja ekomarķējuma spēkā esības laikā tiek uzstādīts jauns apkures katls, tam jābūt augstas efektivitātes koģenerācijas iekārtai (atbilstoši definīcijai Eiropas Parlamenta un Padomes Direktīvas 2004/8/EK 3. pantā un III pielikumā ( 6 )), siltuma sūknim vai efektīvam apkures katlam. Šāda apkures katla efektivitātei jāatbilst 4 zvaigznēm (apmēram 92 %, ja temperatūra ir 50 °C, un 95 %, ja temperatūra ir 70 °C), veicot mērījumus atbilstoši Padomes Direktīvai 92/42/EEK ( 7 ), vai saskaņā ar attiecīgajiem standartiem un noteikumiem, kas attiecas uz minētajā direktīvā nenorādītajiem apkures katliem.

Esošajiem karstā ūdens apkures katliem, kas tiek kurināti ar šķidriem vai gāzveida kurināmiem, kā noteikts Direktīvā 92/42/EEK, jāatbilst efektivitātes standartiem, kas ir ekvivalenti vismaz trīs zvaigznēm, kā norādīts direktīvā. Esošajām koģenerācijas iekārtām jāatbilst augstas efektivitātes definīcijai Direktīvā 2004/8/EK.

Direktīvā 92/42/EEK ( 8 ) neietverto apkures katlu efektivitātei jāatbilst ražotāja norādījumiem, kā arī valsts un vietējiem normatīvajiem aktiem par efektivitāti, tomēr netiek akceptēta esošo apkures katlu (izņemot biomasas apkures katlu) efektivitāte, kas ir zemāka nekā 88 %.

Vērtēšana un verifikācija: pieteikuma iesniedzējs iesniedz tehnisko specifikāciju, kurā norādīta efektivitāte un ko sagatavo personas, kuras atbild par apkures katla pārdošanu un/vai apkopi.

4. Gaisa kondicionēšana

Ekomarķējuma spēkā esības laikā iegādātai jebkāda veida gaisa kondicionēšanas sistēmai jāatbilst vismaz energoefektivitātes A klasei, kā noteikts Komisijas Direktīvā 2002/31/EK ( 9 ), vai jābūt ar atbilstošu energoefektivitāti.

Piezīme: šo kritēriju nepiemēro gaisa kondicionētājiem, kas ir vai nu ierīces, kuras var izmantot arī citus enerģijas avotus, vai ierīces siltuma pārnešanai no gaisa uz ūdeni un no ūdens uz ūdeni, vai agregātiem ar jaudu (dzesēšanas jaudu), kas pārsniedz 12 kW.

Vērtēšana un verifikācija: pieteikuma iesniedzējs iesniedz tehnisko specifikāciju, ko sagatavojis ražotājs vai profesionāli tehniķi, kas atbild par gaisa kondicionēšanas sistēmas uzstādīšanu, pārdošanu un/vai apkopi.

5. Ēku energoefektivitāte

Kempings atbilst valsts tiesību aktiem un vietējiem būvnormatīviem attiecībā uz ēku energoefektivitāti.

Vērtēšana un verifikācija: pieteikuma iesniedzējs iesniedz energoefektivitātes sertifikātu saskaņā ar Eiropas Parlamenta un Padomes Direktīvu 2002/91/EK ( 10 ) vai, ja attiecīgajā valstī šāda sertificēšana nav iespējama, energoaudita rezultātus, ko veicis neatkarīgs ēku energoefektivitātes eksperts.

6. Logu izolācija

Visiem logiem apsildītos un/vai ar gaisa kondicionētājiem aprīkotos numuros un koplietošanas telpās ir atbilstoša līmeņa siltumizolācija atbilstīgi vietējiem noteikumiem un klimatiskajiem apstākļiem, kā arī atbilstoša līmeņa skaņas izolācija. (Minēto kritēriju nepiemēro iznomājamiem apdzīvojamiem autofurgoniem/mobilām mājām, kas nav kempinga īpašumā.)

Visi logi apsildītos un/vai ar gaisa kondicionētāju aprīkotos numuros un koplietošanas telpās, kas ierīkoti vai atjaunoti pēc Kopienas ekomarķējuma iegūšanas, atbilst Direktīvai 2002/91/EK (4., 5. un 6. pants) un Padomes Direktīvai 89/106/EEK ( 11 ) un attiecīgajiem valsts tehniskajiem noteikumiem to īstenošanai.

Vērtēšana un verifikācija: pieteikuma iesniedzējs nodrošina profesionāla tehniķa sagatavotu deklarāciju, kas apstiprina atbilstību šim kritērijam, norādot siltumcaurlaidības vērtības (U vērtība). Attiecībā uz logiem, kas atbilst Direktīvai 2002/91/EK, pieteikuma iesniedzējs iesniedz energoefektivitātes sertifikātu vai, ja attiecīgajā valstī šāda sertificēšana nav iespējama, būvdarbu veicēja deklarāciju.

7. Apkures vai gaisa kondicionēšanas izslēgšana

Ja apkure un/vai gaisa kondicionēšana netiek automātiski izslēgta, kad logi ir atvērti, jābūt viegli pieejamai informācijai, kas atgādina viesim aizvērt logu(-s), ja ir ieslēgta apkure vai gaisa kondicionēšana. Atsevišķas apkures/gaisa kondicionēšanas sistēmas, kas ierīkotas pēc Kopienas ekomarķējuma sertifikāta iegūšanas, ir jāaprīko ar automātisku izslēgšanas funkciju, ja tiek atvērti logi.

Šo kritēriju piemēro tikai kempingiem, kuriem ir apkures un/vai gaisa kondicionēšanas sistēma.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot viesiem paredzētās informācijas tekstu (attiecīgā gadījumā).

8. Apgaismojuma izslēgšana

Ja iznomājamā mītnē nav automātiskas apgaismojuma(-u) izslēgšanas, viesiem jābūt viegli pieejamai informācijai ar lūgumu izslēgt apgaismojumu, izejot no mītnes.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot informēšanas kārtību.

9. Energoefektīvas spuldzes

a) Kempingā vismaz 80 % no visām spuldzēm ir energoefektivitātes A klases spuldzes, kā to nosaka Komisijas Direktīva 98/11/EK ( 12 ). To nepiemēro apgaismes ierīcēm, kuru fiziskās īpašības neļauj izmantot energoefektīvās (ekonomiskās) spuldzes.

b) 100 % spuldžu, kas atrodas vietās, kur tās parasti ir ieslēgtas vairāk par piecām stundām dienā, jābūt energoefektivitātes A klases spuldzēm, kā to nosaka Direktīva 98/11/EK. To nepiemēro apgaismes ierīcēm, kuru fiziskās īpašības neļauj izmantot energoefektīvās spuldzes. Vērtēšana un verifikācija: pieteikuma iesniedzējs iesniedz deklarāciju par atbilstību abām šī kritērija daļām, pievienojot arī norādi par izmantoto citu – atšķirīgo – spuldžu energoefektivitātes klasi.

10. Ārpustelpu apkures ierīces

Ārpustelpu zonu, piemēram, smēķētavu vai ēdināšanas zonu, apsildei kempings izmanto tikai ierīces, kurās izmanto enerģiju no atjaunojamiem avotiem.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, norādot izmantoto enerģijas avotu veidu, ja ierīcēs tiek izmantot enerģija no atjaunojamiem avotiem.

ŪDENS

11. Ūdens plūsma no krāniem un dušām

Vidējā ūdens plūsma no krāniem un dušām, izņemot vannas, virtuves krānus un uzpildes rezervuārus, nepārsniedz 9 litrus minūtē.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam un citus dokumentus, tostarp skaidrojumu, kā kempings izpilda šo kritēriju.

12. Atkritumu urnas tualetēs

Katrā tualetē ir atbilstoša atkritumu urna un viesis tiek aicināts piemērotiem atkritumiem izmantot atkritumu urnu, nevis podu.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot atbilstošus dokumentus par viesiem paredzēto informāciju.

13. Pisuāru noskalošana

Visi pisuāri ir aprīkoti ar automātiskām (sāk darboties pēc noteikta laika intervāla) vai manuālām noskalošanas sistēmām, lai nenotiktu nepārtraukta noskalošana.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot attiecīgos dokumentus par ierīkotajiem pisuāriem.

14. Dvieļu un palagu mainīšana

Viesiem ierodoties kempingā, viņus informē par kempinga vides aizsardzības politiku. Šajā informācijā ietver paskaidrojumu, ka palagus un dvieļus maina vai nu pēc viesa prasības, vai tik bieži, cik to nosaka kempinga vides aizsardzības politika vai tiesību akti un/vai valsts noteikumi. Šis kritērijs attiecas uz iznomājamām mītnēm, kuru pakalpojumi ietver dvieļu un/vai palagu nodrošināšanu.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot atbilstošos dokumentus par to, kā viesis tiek informēts un kā kempings respektē viesu pieprasījumus.

15. Pareiza notekūdeņu novadīšana

Kempings informē viesus un personālu par notekūdeņu pareizu novadīšanu, lai novērstu to, ka notekūdeņos iekļūst vielas, kas var apgrūtināt ūdens attīrīšanu atbilstīgi pašvaldības notekūdeņu plānam un Kopienas noteikumiem. Ja pašvaldības notekūdeņu plāns nav pieejams, kempings nodrošina vispārīgu sarakstu ar tādām vielām, kuras nedrīkst novadīt kopā ar citiem notekūdeņiem, ievērojot Eiropas Parlamenta un Padomes Direktīvu 2006/118/EK ( 13 ).

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam un attiecīgos dokumentus (ja šie dokumenti ir pieejami – notekūdeņu plānu un viesiem un personālam paredzēto informāciju).

MAZGĀŠANAS UN DEZINFEKCIJAS LĪDZEKĻI

16. Ķīmiskās tualetes savākšanas punkts (ĶSP)

Ja kempings ir pievienots septiktvertnei, ķīmisko tualešu atkritumus atsevišķi vai citādi pienācīgā veidā savāc un apstrādā. Ja kempings ir pievienots sabiedriskajam kanalizācijas tīklam, nodrošina tikai īpašu nosēdaku vai savākšanas bloku, kas novērš izlijumus.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, iekļaujot visas īpašās pašvaldības prasības šo atkritumu savākšanai kopā ar informāciju par ķīmisko nosēdaku.

17. Dezinfekcijas līdzekļi

Dezinfekcijas līdzekļus izmanto tikai tad, ja tie ir nepieciešami tiesību aktos noteikto higiēnas prasību izpildei.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot norādi par to, kur un kad izmantoti dezinfekcijas līdzekļi.

ATKRITUMI

18. Atkritumu šķirošana, ko veic viesi

Viesus informē, kā un kur viņi teritorijā, kur atrodas kempings, var šķirot atkritumus atbilstoši labākajām vietējām vai valsts mēroga atkritumu šķirošanas sistēmām. Konteineri, kas paredzēti atkritumu šķirošanai, ir tikpat viegli pieejami kā kopējo atkritumu tvertnes.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot atbilstošus dokumentus, kuros ietverta viesiem paredzētā informācija un paskaidrots, kur kempingā ir izvietotas atkritumu tvertnes.

19. Atkritumu šķirošana

Atkritumus šķiro kategorijās, ko vietējās vai valsts atkritumu apsaimniekošanas iekārtas var apstrādāt atsevišķi, īpaši rūpīgi šķirojot bīstamos atkritumus, kurus šķiro, savāc un iznīcina atbilstoši sarakstam Komisijas Lēmumā 2000/532/EK ( 14 ), turklāt cenšas nodrošināt to pienācīgu iznīcināšanu. Tas attiecas uz toneriem, krāsām, dzesēšanas un elektriskajām iekārtām, akumulatoriem, ekonomiskajām gaismas spuldzēm, farmaceitiskajiem līdzekļiem, taukiem/eļļām, kā arī uz elektriskajām ierīcēm, kā norādīts Eiropas Parlamenta un Padomes Direktīvā 2002/96/EK ( 15 ) un Eiropas Parlamenta un Padomes Direktīvā 2002/95/EK ( 16 ).

Ja pašvaldība nepiedāvā atkritumu dalīto savākšanu un/vai iznīcināšanu, kempings tai rakstveidā pauž vēlmi šķirot atkritumus un bažas par to, ka trūkst dalītās savākšanas un/vai iznīcināšanas iespēju. Ja pašvaldība nenodrošina bīstamo atkritumu iznīcināšanu, pieteikuma iesniedzējs katru gadu iesniedz pašvaldībai deklarāciju par to, ka minētajā vietā nav bīstamo atkritumu iznīcināšanas sistēmas.

Pieprasījumu pašvaldībai nodrošināt atkritumu dalīto savākšanu un/vai iznīcināšanu iesniedz reizi gadā.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot norādi par pašvaldības akceptētajām atkritumu kategorijām un/vai par attiecīgiem līgumiem ar privātiem uzņēmumiem. Attiecīgos gadījumos pieteikuma iesniedzējs katru gadu iesniedz attiecīgu deklarāciju pašvaldībai.

20. Vienreizlietojamie izstrādājumi

Ja vien to nenosaka tiesību akti, netiek izmantoti vienreizlietojamie tualetes piederumi (kurus nevar uzpildīt atkārtoti), piemēram, šampūni un ziepes, un citi atkārtoti neizmantojami izstrādājumi, piemēram, dušas cepurītes, birstes, nagu vīlītes u. c. Ja šādu izstrādājumu izmantošanu nosaka tiesību akti, pieteikuma iesniedzējs piedāvā viesiem abus risinājumus un ar attiecīgu informāciju aicina viesus izmantot vairākas reizes lietojamos izstrādājumus.

Vienreizlietojamos dzeršanas piederumus (tasītes un glāzes), šķīvjus un galda piederumus izmanto tikai tad, ja tie ir izgatavoti no atjaunojamām izejvielām un ir bioloģiski noārdāmi un kompostējami saskaņā ar standartu EN 13432.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot attiecīgos dokumentus, kuros paskaidrots, kā kritērijs tiek izpildīts (tostarp tiesību aktus, kas nosaka, ka izmantojami vienreizlietojami izstrādājumi), kā arī attiecīgos dokumentus par atkārtoti uzpildāmiem izstrādājumiem un/vai par informāciju, ko sniedz viesiem, aicinot izmantot vairākas reizes lietojamos izstrādājumus (attiecīgos gadījumos).

Ir jāsniedz apliecinājumi, ka vienreizlietojamie dzeršanas piederumi (tasītes un glāzes), šķīvji un galda piederumi atbilst šim kritērijam saskaņā ar standartu EN 13432.

21. Brokastu iepakojums

Ja vien to nenosaka tiesību akti, brokastīm un citiem ēdināšanas pakalpojumiem neizmanto vienas porcijas iepakojumu, izņemot piena tauku pastu (piemēram, sviesta, margarīna un mīkstā siera), šokolādes un zemesriekstu sviesta, diētiskā vai diabētiskā ievārījuma un konservu iesaiņojumu.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam un sīku paskaidrojumu par to, kā kempinga vadība izpilda šo kritēriju, pievienojot sarakstu ar izmantotajiem produktiem vienas porcijas iepakojumā un tiesību aktiem, kas nosaka šādu prasību.

CITI PAKALPOJUMI

22. Smēķēšanas aizliegums koplietošanas telpās

Visās koplietošanas telpās ir pieejama zona, kurā ir aizliegts smēķēt.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam.

23. Sabiedriskais transports

Viesiem un personālam ar kempinga galveno informācijas līdzekļu starpniecību ir viegli pieejama informācija par to, kā lietot sabiedrisko transportu, lai nokļūtu līdz kempingam un aizbrauktu no tās. Ja nav pieejams piemērots sabiedriskais transports, tiek sniegta informācija arī par citiem videi draudzīgiem transporta veidiem.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot pieejamo informācijas materiālu kopijas.

VISPĀRĒJĀ PĀRVALDĪBA

Pieteikuma iesniedzēji, kas darbojas saskaņā ar vides pārvaldības sistēmu, kura reģistrēta saskaņā ar Eiropas Parlamenta un Padomes Regulu (EK) Nr. 761/2001 ( 17 ) vai sertificēta saskaņā ar ISO 14001, automātiski ir izpildījuši šeit uzskaitītos obligātos vispārējās pārvaldības kritērijus, izņemot 28., 29. un 30. kritēriju (datu vākšana un informācija). Šajā gadījumā atbilstību šiem kritērijiem nosaka, ņemot vērā reģistrāciju EMAS vai ISO 14001 sertifikātu.

24. Apkures katlu un gaisa kondicionēšanas sistēmu apkope un apkalpošana

Apkures katlu un gaisa kondicionēšanas sistēmu apkopi un apkalpošanu veic vismaz reizi gadā vai biežāk, ja to nosaka tiesību akti vai rodas tāda nepieciešamība, turklāt šos darbus veic atbilstoši kvalificēti profesionāļi, ievērojot IEC un valsts standartus, kur tie ir jāpiemēro, vai atbilstoši ražotāja norādījumiem.

Gaisa kondicionēšanas sistēmu apkopi (noplūžu pārbaudi un remontu) veic saskaņā ar Eiropas Parlamenta un Padomes Regulu (EK) Nr. 842/2006 ( 18 ) atbilstoši F (fluorētās siltumnīcefekta) gāzes daudzumam attiecīgajā iekārtā, ievērojot šādas prasības:

— vismaz reizi divpadsmit mēnešos iekārtām, kas satur vismaz 3 kg F gāzu (tas neattiecas uz iekārtām ar hermētiski noblīvētām sistēmām, kas ir attiecīgi marķētas un satur mazāk nekā 6 kg fluorēto siltumnīcefekta gāzu),

— vismaz reizi sešos mēnešos iekārtām, kas satur vismaz 30 kg F gāzu,

— vismaz reizi trīs mēnešos iekārtām, kas satur vismaz 300 kg F gāzu.

Vērtēšana un verifikācija: pieteikuma iesniedzējs iesniedz deklarāciju par atbilstību visām šī kritērija daļām, pievienojot apkures katlu un to apkopes programmas aprakstu, datus par personām/uzņēmumiem, kas veic apkopi, kā arī par apkopē veicamajām pārbaudēm.

Attiecībā uz gaisa kondicionēšanas sistēmām, kas satur ne mazāk kā 3 kg F gāzu, pieteikuma iesniedzējs iesniedz uzskaites datus par iepildīto F gāzu apjomu un tipu, par pievienoto apjomu, kā arī par gāzu daudzumu, kas rekuperēts, veicot apkopi, apkalpošanu un galīgo apglabāšanu, kā arī informāciju par uzņēmumu vai tehniķi, kas veica apkopi vai apkalpošanu, ziņas par noplūžu pārbaužu datumiem un rezultātiem un būtisku informāciju, kurā īpaši norādītas atsevišķas stacionāras iekārtas, kas satur vairāk nekā 30 kg F gāzu.

25. Politikas noteikšana un vides aizsardzības programma

Kempinga vadība izstrādā vides politiku un sagatavo vienkāršu vides politikas pārskatu un precīzu rīcības programmu, lai nodrošinātu vides politikas īstenošanu.

Rīcības programmā nosprauž ekoloģiskās efektivitātes mērķus, kas attiecas uz enerģiju, ūdeni, ķīmiskām vielām un atkritumiem un kurus nosaka ik pēc diviem gadiem, ņemot vērā neobligātos kritērijus un iegūtos datus jomās, kurās tādi ir pieejami. Programmā norāda personu, kas kempingā vada vides aizsardzību un atbild par nepieciešamo darbību veikšanu un mērķu sasniegšanu. Vides politika ir pieejama sabiedriskai apspriešanai. Tiek ņemti vērā viesu komentāri un atsauksmes, kuras apkopo, izmantojot aptaujas vai sistematizēta uzskaitījuma lapas.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot vides politikas vai vides pārskata un rīcības programmas kopiju, kā arī aprakstu par pasākumiem, lai noskaidrotu un ņemtu vērā viesu viedokli.

26. Darbinieku apmācība

Kempings nodrošina personāla informēšanu un apmācību, tostarp izmantojot rakstveida procedūras vai rokasgrāmatas, lai nodrošinātu vides pasākumu īstenošanu un veicinātu izpratni par videi draudzīgu rīcību. Īpašu uzmanību velta šādiem jautājumiem.

Enerģijas taupīšana: — Darbiniekus apmāca, kā taupīt enerģiju.

Ūdens taupīšana: — Darbiniekus apmāca katru dienu pārbaudīt, vai nav redzamas noplūdes, un attiecīgi rīkoties. — Puķes un ārpustelpu zonas parasti laista pirms pusdienlaika vai pēc saulrieta, ja tas ir iespējams, ņemot vērā reģionālos vai klimatiskos apstākļus. — Darbiniekus informē par kempinga politiku attiecībā uz 14. kritēriju par dvieļu maiņu, un viņiem dod norādījumus, kā izpildīt šo kritēriju.

Ķīmiskas vielas: — Darbiniekus apmāca nepārsniegt uz iepakojuma norādīto rekomendēto mazgāšanas līdzekļu un dezinfekcijas līdzekļu daudzumu.

Atkritumi: — Darbiniekus apmāca savākt, šķirot un nogādāt līdz attiecīgajai iznīcināšanas vietai atkritumus, kas sašķiroti tādās kategorijās, ko vietējās vai valsts atkritumu apsaimniekošanas iekārtas var apstrādāt katru atsevišķi, atbilstoši 19. kritērijā noteiktajam. — Darbiniekus apmāca savākt, šķirot un nogādāt līdz attiecīgajai iznīcināšanas vietai bīstamos atkritumus atbilstīgi sarakstam Lēmumā 2000/532/EK un 19. kritērijam.

Atbilstošu apmācību visiem jaunajiem darbiniekiem nodrošina četru nedēļu laikā pēc darba uzsākšanas un visam personālam – vismaz vienu reizi gadā.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot arī detalizētu informāciju par apmācību programmu un tās saturu un norādi, kuri darbinieki, kad un par kādu tēmu ir saņēmuši apmācību. Pieteikuma iesniedzējs iesniedz arī ar apmācībām saistīto darba kārtību un darbiniekiem sniegtās informācijas kopijas.

27. Informācija viesiem

Kempings sniedz viesiem, tostarp konferenču dalībniekiem, informāciju par tā vides politiku, tostarp drošības un ugunsdrošības aspektiem, aicinot iesaistīties vides politikas īstenošanā. Viesiem sniedz informāciju par pasākumiem, ko veic saistībā ar vides politiku, un par Kopienas ekomarķējumu. Šo informāciju viesiem nevilcinoties sniedz viesu reģistrācijas vietā, piedāvājot arī aptauju par viesu viedokli attiecībā uz vides aizsardzības aspektiem kempingā. Paziņojumus, kuros viesus aicina atbalstīt vides aizsardzības mērķus, izvieto viesiem labi redzamās vietās, it īpaši koplietošanas telpās un iznomājamās mītnēs.

Noteiktās jomās veic šādus pasākumus.

Enerģija: — Attiecīgos gadījumos, ievērojot 7. un 8. kritēriju, viesus informē par apkures/gaisa kondicionētāja un apgaismojuma izslēgšanu.

Ūdens un notekūdeņi: — Sanitārajās telpās un dušas telpās izvieto viesiem paredzētu informāciju, kā palīdzēt kempingam taupīt ūdeni. — Viesus aicina informēt darbiniekus par jebkādām noplūdēm. — Tualetēs izvieto norādes, lūdzot viesiem izmest atkritumus atkritumu urnās, nevis podā. — Viesus informē par nepieciešamību un pienākumu pareizi novadīt notekūdeņus no pārvietojamiem mājokļiem.

Atkritumi: — Viesus informē par kempinga atkritumu samazināšanas politiku un par kvalitatīviem izstrādājumiem, ko izmanto vienreizlietojamo un vienas porcijas izstrādājumu vietā, un viesus aicina izmantot vairākas reizes lietojamos izstrādājumus, ja tiesību aktos paredzēts, ka izmantojami vienreizlietojamie izstrādājumi. — Viesus informē, kā un kur viņi kempinga teritorijā var šķirot atkritumus atbilstoši vietējām vai valsts mēroga atkritumu šķirošanas sistēmām un kur viesi var izmest bīstamos atkritumus.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot viesiem paredzēto zīmju un paziņojumu kopijas, norādot procedūras informācijas izplatīšanai un apkopošanai un viesu aptaujāšanai, kā arī pievienojot aprakstu par kārtību, kādā tiek ņemtas vērā atsauksmes.

28. Enerģijas un ūdens patēriņa dati

Kempingā ir izveidota kārtība kopējā enerģijas patēriņa (kWh), elektroenerģijas un citu enerģijas resursu patēriņa (kWh) un ūdens patēriņa (litros) datu vākšanai un kontrolei.

Ja iespējams, datus apkopo reizi mēnesī vai vismaz reizi gadā par laikposmu, kad kempings ir atvērts, izsakot datus arī kā patēriņu uz katru nakšņošanas reizi un uz katru iekštelpu m2.

Kempings katru gadu ziņo par šiem rezultātiem kompetentajai iestādei, kas izskatīja pieteikumu.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot procedūru aprakstu. Iesniedzot pieteikumu, sniedz datus par iepriekš norādītajiem patēriņa veidiem vismaz par iepriekšējiem sešiem mēnešiem (ja dati ir pieejami), un pēc tam katru gadu šos datus sniedz par iepriekšējo gadu vai par iepriekšējo darbības periodu. Dzīvojamās zonās (ilglaicīga apmešanās) nakšņošanu skaitu var novērtēt pēc kempinga īpašnieka ieskatiem.

29. Citu datu vākšana

Kempingā ir izveidota kārtība ķīmisko vielu patēriņa datu vākšanai un kontrolei, izsakot to kā patēriņu kg un/vai litros un norādot, vai izstrādājums ir koncentrēts un kāds ir radīto atkritumu daudzums (nešķirotu atkritumu litros un/vai kg).

Ja iespējams, datus apkopo reizi mēnesī vai vismaz reizi gadā, izsakot datus arī kā patēriņu vai radīto daudzumu uz katru nakšņošanas reizi un uz katru iekštelpu m2.

Kempings katru gadu ziņo par šiem rezultātiem kompetentajai iestādei, kas izskatīja pieteikumu.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot procedūru aprakstu. Iesniedzot pieteikumu, sniedz datus par iepriekš norādītajiem patēriņa veidiem vismaz par iepriekšējiem sešiem mēnešiem (ja dati ir pieejami), un pēc tam katru gadu šos datus sniedz par iepriekšējo gadu vai par iepriekšējo darbības periodu. Pieteikuma iesniedzējs norāda piedāvātos pakalpojumus un informē, vai telpās tiek mazgāta veļa.

30. Informācija uz ekomarķējuma

Ekomarķējuma 2. ailē iekļauj šādu tekstu:

— Šis kempings aktīvi darbojas, lai izmantotu atjaunojamos enerģijas resursus, taupītu enerģiju un ūdeni, samazinātu atkritumu daudzumu un uzlabotu apkārtējo vidi.

Vērtēšana un verifikācija: pieteikuma iesniedzējs iesniedz marķējuma izmantošanas paraugu, pievienojot deklarāciju par atbilstību šim kritērijam.

B IEDAĻA

IZVĒLES KRITĒRIJI, KAS NORĀDĪTI 2. PANTA 1. UN 2. PUNKTĀ

Katram kritērijam šajā sadaļā ir noteikta vērtība, kas izteikta punktos vai punktu daļās. Lai saņemtu ekomarķējumu, kempingam jāsavāc vismaz minimālais punktu skaits. Ja kempings kā daļu no pakalpojumiem nepiedāvā citas mītnes, kas ir piemērotas viesiem naktsmītnes nodrošināšanai, minimālais nepieciešamais punktu skaits ir 20, bet, ja tas piedāvā citas naktsmītnes, tad 24.

Kopējo punktu skaitu palielina par 3 punktiem par katru no šādiem papildu pakalpojumiem, kurus piedāvā kempings vai tās īpašnieks:

— ēdināšanas pakalpojumi (tostarp brokastis),

— atpūtas/sporta aktivitātes, tostarp saunas, peldbaseini un cits līdzīga veida aprīkojums, kas atrodas kempinga teritorijā. Ja atpūtas/sporta aktivitātes tiek piedāvātas sporta centrā, punktu skaitu palielina nevis par 3, bet par 5 punktiem,

— zaļās zonas, kas nav daļa no kempinga struktūras, tostarp parki, meži un dārzi, kas ir pieejami viesiem.

ENERĢIJA

31. Elektroenerģijas ražošana, izmantojot atjaunojamos enerģijas avotus (līdz 4 punktiem)

Kempingam ir fotoelementu (saules paneļu) sistēma vai lokālā hidroelektrosistēma, ģeotermālās, biomasas vai vēja enerģijas elektroenerģijas ražošana, kas nodrošina vai nodrošinās vismaz 20 % no gada kopējā elektroenerģijas patēriņa (2 punkti).

Kempinga elektrotīklā ievadītās, no atjaunojamiem enerģijas avotiem ražotās elektroenerģijas neto daudzums ir pozitīvs (2 punkti).

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot dokumentus par fotoelementu sistēmu, hidroelektrosistēmu, ģeotermālo, biomasas vai vēja enerģijas sistēmu un datus par to potenciālo un faktisko jaudu, kā arī dokumentus, kuros novērtētas elektroenerģijas plūsmas uz elektrotīklu un no tā, lai apliecinātu, ka tīklā ievadītās, no atjaunojamiem enerģijas avotiem ražotās elektroenerģijas neto daudzums ir pozitīvs.

32. Enerģija no atjaunojamiem enerģijas avotiem (līdz 2 punktiem)

Vismaz 70 % no kopējās enerģijas, ko izmanto iznomājamo mītņu apsildei vai dzesēšanai un higiēnas vajadzībām lietojamā ūdens sildīšanai, iegūst no atjaunojamiem enerģijas avotiem (1,5 punkti, 2 punkti, ja 100 % kempinga enerģijas šīm vajadzībām iegūst no atjaunojamiem enerģijas avotiem).

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot datus par iznomājamo mītņu apsildei un karstajam ūdenim patērēto enerģiju, un dokumentus, kas apliecina, ka vismaz 70 % vai 100 % no šīs enerģijas iegūst no atjaunojamiem enerģijas avotiem.

33. Apkures katla energoefektivitāte (1,5 punkti)

Kempingā ir četru zvaigžņu apkures katli, kā noteikts Direktīvā 92/42/EEK.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot attiecīgos dokumentus.

34. Apkures katla NOx emisijas (1,5 punkti)

Apkures katli ir 5. klases katli atbilstoši standartam EN 297 prA3, kas reglamentē NOx emisijas, un katls emitē mazāk nekā 60 mg NOx/kWh (gāzi kondensējošie apkures katli) vai 70 mg NOx/kWh (gāzi nekondensējošie apkures katli ar nominālo jaudu 120 kW).

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot par apkures katla pārdošanu un/vai apkopi atbildīgo profesionālo tehniķu atskaiti vai tehniskos datus.

35. Centralizētā siltumapgāde (1,5 punkti)

Kempinga apkuri nodrošina efektīva centralizēta siltumapgāde, kas ekomarķējuma piešķiršanas vajadzībām definēta šādi.

Siltumu ražo augstas efektivitātes koģenerācijas iekārtās, kā noteikts Direktīvā 2004/8/EK un citos Komisijas instrumentos, kas pieņemti piemērojot minēto Direktīvu, vai ūdens sildīšanas katlos ar efektivitāti, kas atbilst vai pārsniedz attiecīgo atskaites rādītāju, kas noteikts Komisijas Lēmumā 2007/74/EK ( 19 );

un turklāt:

— centralizētās siltumapgādes tīkla cauruļvadi atbilst prasībām, kas noteiktas attiecīgajos CEN standartos šādiem cauruļvadiem.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot dokumentus, kas apliecina pieslēgumu centralizētai siltumapgādei.

36. Koģenerācija (1,5 punkti)

Kempinga sanitāro telpu, koplietošanas telpu un iznomājamo mītņu apkuri un apgādi ar elektroenerģiju nodrošina augstas efektivitātes koģenerācijas iekārta atbilstīgi Direktīvai 2004/8/EK. Ja kempingā atrodas šāda koģenerācijas iekārta, tās siltumenerģijas un elektroenerģijas ražošanas jauda nodrošina vismaz 70 % no kopējā siltumenerģijas un elektroenerģijas patēriņa kempingā. Enerģijas apgādi rēķina atbilstīgi Direktīvā 2004/8/EK noteiktajai metodoloģijai.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot dokumentus par koģenerācijas iekārtu.

37. Siltumsūknis (līdz 2 punktiem)

Kempingā ir siltumsūknis, kas nodrošina apkuri un/vai gaisa kondicionēšanu (1,5 punkti). Kempingā ir siltumsūknis ar Kopienas ekomarķējumu vai citu ISO I tipa ekomarķējumu (2 punkti).

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot dokumentus par siltumsūkni.

38. Siltuma reģenerācija (līdz 1,5 punktiem)

Kempingā ir siltuma reģenerācijas sistēma vienā (1 punkts) vai divās (1,5 punkti) no šādām kategorijām: dzesēšanas sistēmas, ventilatori, veļas mazgājamās mašīnas, trauku mazgājamās mašīnas, peldbaseins(-i), sanitāro labierīcību notekūdeņi.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot dokumentus par siltuma reģenerācijas sistēmām.

39. Siltuma regulēšana (1,5 punkti)

Temperatūra ir regulējama atsevišķi katrā koplietošanas telpā un iznomājamā mītnē.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot dokumentus par siltuma regulēšanas sistēmām.

40. Ēku energoefektivitātes auditi (1,5 punkti)

Divas reizes gadā neatkarīgs eksperts veic kempinga pakalpojumu energoefektivitātes auditu, un tiek ieviesti vismaz divi audita gaitā sagatavoti ieteikumi energoefektivitātes uzlabošanai.

Vērtēšana un verifikācija: pieteikuma iesniedzējs iesniedz energoefektivitātes audita ziņojumu un visus dokumentus, kas apliecina, kā kempings izpilda šo kritēriju.

41. Gaisa kondicionēšana (līdz 2 punktiem)

Kempingā visu mājsaimniecības gaisa kondicionētāju energoefektivitāte ir par 15 % augstāka nekā robežlīmenis, kas nodrošina atbilstību A klasei, kā noteikts Direktīvā 2002/31/EK (1,5 punkti). Kempingā visu mājsaimniecības gaisa kondicionētāju energoefektivitāte ir par 30 % augstāka nekā robežlīmenis, kas nodrošina atbilstību A klasei, kā noteikts Direktīvā 2002/31/EK (2 punkti).

Šo kritēriju nepiemēro ierīcēm, kas var izmantot arī citus enerģijas avotus, vai ierīcēm siltuma pārnešanai no gaisa uz ūdeni un no ūdens uz ūdeni, vai ierīcēm ar jaudu (dzesēšanas jaudu), kas pārsniedz 12 kW.

Vērtēšana un verifikācija: pieteikuma iesniedzējs iesniedz attiecīgos dokumentus, kas apliecina atbilstību šim kritērijam.

42. Gaisa kondicionēšanas un apkures sistēmu automātiska izslēgšana (1,5 punkti)

Kempingā ir automātiska sistēma, kas iznomājamās mītnēs izslēdz gaisa kondicionēšanu un apkuri, kad logi ir atvērti.

Vērtēšana un verifikācija: pieteikuma iesniedzējs iesniedz tehniskos datus, ko sagatavojuši profesionāli tehniķi, kas atbild par gaisa kondicionēšanas sistēmas uzstādīšanu, pārdošanu un/vai apkopi.

43. Bioklimatiska arhitektūra (3 punkti)

Kempingā ēkas ir uzbūvētas saskaņā ar bioklimatiskās arhitektūras principiem.

Vērtēšana un verifikācija: pieteikuma iesniedzējs sniedz detalizētu skaidrojumu, kā kempings izpilda šo kritēriju, pievienojot apliecinošos dokumentus.

44. Energoefektīvi ledusskapji (1 punkts), cepeškrāsnis (1 punkts), trauku mazgājamās mašīnas (1 punkts), veļas mazgājamās mašīnas (1 punkts), žāvētāji/rotējošie žāvētāji (1 punkts) un biroja aprīkojums (maksimāli 3 punkti)

a) (1 punkts): visu mājsaimniecības ledusskapju efektivitāte atbilst A+ vai A++ klasei saskaņā ar Komisijas Direktīvu 94/2/EK ( 20 ), un visu frigobāru un minibāru energoefektivitāte atbilst vismaz B klasei. Vērtēšana un verifikācija: pieteikuma iesniedzējs iesniedz dokumentus, kuros ir norādīta visu ledusskapju, frigobāru un minibāru energoefektivitātes klase.

b) (1 punkts): visu mājsaimniecības elektrisko cepeškrāšņu energoefektivitāte atbilst A klasei saskaņā ar Komisijas Direktīvu 2002/40/EK ( 21 ). Vērtēšana un verifikācija: pieteikuma iesniedzējs iesniedz dokumentus, kuros ir norādīta energoefektivitātes klase visām mājsaimniecības elektriskajām cepeškrāsnīm. Piezīme. Kritērijs neattiecas uz cepeškrāsnīm, kas neizmanto elektroenerģiju vai kas nav iekļautas Direktīvā 2002/40/EK (piemēram, uz rūpnieciskām cepeškrāsnīm).

c) (1 punkts): visu mājsaimniecības trauku mazgājamo mašīnu energoefektivitāte atbilst A klasei, kā noteikts Komisijas Direktīvā 97/17/EK ( 22 ). Vērtēšana un verifikācija: pieteikuma iesniedzējs iesniedz dokumentus, kuros ir norādīta visu trauku mazgājamo mašīnu energoefektivitātes klase. Piezīme. Kritērijs neattiecas uz trauku mazgājamām mašīnām, kas nav iekļautas Direktīvā 97/17/EK (piemēram, uz rūpnieciskām trauku mazgājamām mašīnām).

d) (1 punkts): visu mājsaimniecības veļas mazgājamo mašīnu energoefektivitāte atbilst A klasei, kā noteikts Komisijas Direktīvā 95/12/EK ( 23 ). Vērtēšana un verifikācija: pieteikuma iesniedzējs iesniedz dokumentus, kuros ir norādīta visu veļas mazgājamo mašīnu energoefektivitātes klase. Piezīme. Kritērijs neattiecas uz veļas mazgājamām mašīnām, kas nav iekļautas Direktīvā 95/12/EK (piemēram, uz rūpnieciskām veļas mazgājamām mašīnām).

e) (1 punkts): vismaz 80 % biroja iekārtu (personālie datori, monitori, faksi, printeri, skeneri, fotokopēšanas iekārtas) atbilst Energy Star logotipa kritērijiem atbilstoši Eiropas Parlamenta un Padomes Regulai (EK) Nr. 106/2008 ( 24 ) un Komisijas Lēmumam 2003/168/EK ( 25 ). Vērtēšana un verifikācija: pieteikuma iesniedzējs iesniedz dokumentus, kuros ir norādīta biroja iekārtu atbilstība Energy Star logotipa kritērijiem.

f) (1 punkts): visu elektrisko rotējošo žāvētāju energoefektivitāte atbilst A klasei, kā noteikts Komisijas Direktīvā 95/13/EK ( 26 ). Vērtēšana un verifikācija: pieteikuma iesniedzējs iesniedz dokumentus, kuros ir norādīta visu elektrisko rotējošo žāvētāju energoefektivitātes klase. Piezīme. Kritērijs neattiecas uz elektriskajiem rotējošiem žāvētājiem, kas nav iekļauti Direktīvā 95/13/EK (piemēram, uz rūpnieciskiem rotējošiem žāvētājiem).

45. Elektriskie roku un matu žāvētāji ar tuvinājuma sensoru (līdz 2 punktiem)

Visi elektriskie roku (1 punkts) un matu (1 punkts) žāvētāji ir aprīkoti ar tuvinājuma sensoriem vai tiem ir piešķirts ISO I tipa ekomarķējums.

Vērtēšana un verifikācija: pieteikuma iesniedzējs iesniedz attiecīgos apliecinošos dokumentus par to, kā kempings izpilda šo kritēriju.

46. Ledusskapju izvietojums (1 punkts)

Virtuves, kioska un veikala ledusskapji ir izvietoti un noregulēti atbilstoši energotaupības principiem, lai samazinātu nelietderīgu enerģijas patēriņu.

Vērtēšana un verifikācija: pieteikuma iesniedzējs sniedz detalizētu skaidrojumu, kā kempings izpilda šo kritēriju.

47. Apgaismojuma automātiska izslēgšana iznomājamās mītnēs (1,5 punkti)

Automātiskās sistēmas, kas izslēdz apgaismojumu, kad viesi iziet no mītnes, uzstādītas 95 % kempinga iznomājamo mītņu.

Vērtēšana un verifikācija: pieteikuma iesniedzējs iesniedz tehniskos datus, ko sagatavojuši profesionāli tehniķi, kas atbild par šādu sistēmu uzstādīšanu un/vai apkopi.

48. Saunas taimeris (1 punkts)

Visās saunās un tvaika (turku) pirtīs ir taimeris vai arī ir noteikta kārtība, saskaņā ar kuru darbinieki regulē ieslēgšanu un izslēgšanu.

Vērtēšana un verifikācija: pieteikuma iesniedzējs iesniedz tehniskos datus, ko sagatavojuši profesionāli tehniķi, kas atbild par šādu sistēmu uzstādīšanu un/vai apkopi.

49. Peldbaseina ūdens apsildīšana ar atjaunojamiem enerģijas avotiem (līdz 1,5 punktiem)

Peldbaseina ūdens sildīšanai patērēto enerģiju iegūst no atjaunojamiem enerģijas avotiem. Vismaz 50 %: 1 punkts, 100 %: 1,5 punkti.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot datus par peldbaseina ūdens apsildīšanai patērēto enerģiju un dokumentus, kuros norādīts izmantotās enerģijas apjoms, kas iegūts no atjaunojamiem enerģijas avotiem.

50. Ārējā apgaismojuma automātiska izslēgšana (1,5 punkti)

Ārējo apgaismojumu, kas nav nepieciešams drošības apsvērumu dēļ, automātiski izslēdz pēc noteikta laika vai ieslēdz ar tuvinājuma sensoru.

Vērtēšana un verifikācija: pieteikuma iesniedzējs iesniedz tehniskos datus, ko sagatavojuši profesionāli tehniķi, kas atbild par šādu sistēmu uzstādīšanu un/vai apkopi.

ŪDENS

51. Lietusūdens (2 punkti) un reciklēta ūdens (2 punkti) izmantošana

a) (2 punkti) Lietusūdeni savāc un izmanto nolūkiem, kas nav saistīti ar higiēnas vai dzeršanas vajadzībām. Vērtēšana un verifikācija: pieteikuma iesniedzējs sniedz detalizētu skaidrojumu, kempings izpilda šo kritēriju, pievienojot attiecīgos apliecinošos dokumentus un attiecīgus apliecinājumus, ka apgāde ar ūdeni higiēnas vajadzībām un dzeršanai notiek pilnīgi atsevišķi.

b) (2 punkti) Reciklētu ūdeni savāc un izmanto nolūkiem, kas nav saistīti ar higiēnas vai dzeršanas vajadzībām. Vērtēšana un verifikācija: pieteikuma iesniedzējs sniedz detalizētu skaidrojumu, kempings izpilda šo kritēriju, pievienojot attiecīgos apliecinošos dokumentus un attiecīgus apliecinājumus, ka apgāde ar ūdeni higiēnas vajadzībām un dzeršanai notiek pilnīgi atsevišķi.

52. Ārpustelpu zonu automātiskās laistīšanas sistēmas (1,5 punkti)

Kempings izmanto automātisku sistēmu, kas optimizē laistīšanas laikus un ūdens patēriņu āra augiem/zaļumiem.

Vērtēšana un verifikācija: pieteikuma iesniedzējs sniedz detalizētu skaidrojumu, kā kempings izpilda šo kritēriju, pievienojot attiecīgos apliecinošos dokumentus.

53. Ūdens plūsma no krāniem un dušām (1,5 punkti)

Vidējā plūsma no visiem krāniem un dušām, izņemot vannas krānus un uzpildes rezervuārus, nepārsniedz 8 l/min.

Vērtēšana un verifikācija: pieteikuma iesniedzējs sniedz detalizētu skaidrojumu, kā kempings izpilda šo kritēriju, pievienojot attiecīgos apliecinošos dokumentus.

54. Tualetes noskalošana (1,5 punkti)

Vismaz 95 % tualešu katrā pilnas noskalošanas reizē patērē ne vairāk kā sešus litrus ūdens.

Vērtēšana un verifikācija: pieteikuma iesniedzējs sniedz detalizētu skaidrojumu, kā kempings izpilda šo kritēriju, pievienojot attiecīgos apliecinošos dokumentus.

55. Trauku mazgājamo mašīnu ūdens patēriņš (1 punkts)

Trauku mazgājamo mašīnu ūdens patēriņš (izteikts kā W(izmērītais)) ir zemāks nekā robežlielums, ko nosaka pēc tālāk dotā vienādojuma, vai vienāds ar to, izmantojot to pašu testa metodi EN 50242 un programmu ciklu, kas izraudzīti Direktīvai 97/17/EK:

W(izmērītais) ≤ (0,625 × S) + 9,25

kur:

W(izmērītais) = līdz vienai decimālzīmei izteikts izmērītais trauku mazgājamās mašīnas ūdens patēriņš litros vienā ciklā,

S = paredzētais trauku komplektu skaits trauku mazgājamā mašīnā.

Šis kritērijs attiecas tikai uz mājsaimniecības trauku mazgājamajām mašīnām.

Vērtēšana un verifikācija: pieteikuma iesniedzējs iesniedz tehniskos datus, ko sagatavojuši profesionāli tehniķi, kas atbild par trauku mazgājamo mašīnu uzstādīšanu, pārdošanu vai apkopi, vai dokumentus, kas apliecina, ka trauku mazgājamajām mašīnām ir piešķirts Kopienas ekomarķējums.

56. Veļas mazgājamo mašīnu ūdens patēriņš (1 punkts)

Veļas mazgājamās mašīnas, kuras lieto kempinga viesi vai darbinieki, vai kempinga veļas mazgātava patērē ne vairāk kā 12 litrus ūdens uz vienu kg veļas katrai mazgājamās veļas porcijai, ko mēra saskaņā ar standartu EN 60456, izmantojot to pašu standarta 60 °C kokvilnas ciklu, kas izraudzīts Direktīvai 95/12/EK.

Vērtēšana un verifikācija: pieteikuma iesniedzējs iesniedz tehniskos datus, ko sagatavojuši profesionāli tehniķi, kas atbild par veļas mazgājamo mašīnu uzstādīšanu, pārdošanu vai apkopi, vai dokumentus, kas apliecina, ka veļas mazgājamajām mašīnām ir piešķirts Kopienas ekomarķējums. Kempings iesniedz veļas mazgātavas tehnisko dokumentāciju, kas apliecina, ka tās veļas mazgājamās mašīnas atbilst šim kritērijam.

57. Krāna ūdens temperatūra un plūsma (1 punkts)

Vismaz 95 % krānu nodrošina precīzu un tūlītēju ūdens temperatūras un ūdens plūsmas regulēšanu.

Vērtēšana un verifikācija: pieteikuma iesniedzējs sniedz detalizētu skaidrojumu, kā kempings izpilda šo kritēriju, pievienojot attiecīgos apliecinošos dokumentus.

58. Dušas taimeris (1,5 punkti)

Sanitārajās un koplietošanas telpās visiem krāniem ir taimeris/ tuvinājuma sensors, kas pārtrauc ūdens plūsmu pēc noteikta laika vai tad, ja to neizmanto.

Vērtēšana un verifikācija: pieteikuma iesniedzējs sniedz detalizētu skaidrojumu, kā kempings izpilda šo kritēriju, pievienojot attiecīgos apliecinošos dokumentus.

59. Peldbaseina pārklāšana (1 punkts)

Naktī vai gadījumā, ja piepildīts peldbaseins netiek izmantots vairāk nekā vienu dienu, to apklāj, lai baseinā novērstu ūdens atdzišanu un samazinātu iztvaikošanu.

Vērtēšana un verifikācija: pieteikuma iesniedzējs sniedz detalizētu skaidrojumu, kā kempings izpilda šo kritēriju, pievienojot attiecīgos apliecinošos dokumentus.

60. Ceļu atledošana (līdz 1,5 punktiem)

Ja ziemas sezonā ir jāatledo ceļi, izmanto mehāniskos līdzekļus vai smiltis/granti, lai padarītu ceļus kempinga teritorijā drošus ledus/sniega apstākļos (1,5 punkti).

Ķīmiskai ceļu atledošanai izmanto vielas, kas nesatur vairāk par 1 % hlorīda jonu (Cl-) (1 punkts), vai ceļu atledošanas līdzekļus, kuriem piešķirts Kopienas ekomarķējums vai cits valsts vai reģionāls ISO I tipa ekomarķējums (1,5 punkti).

Vērtēšana un verifikācija: pieteikuma iesniedzējs sniedz detalizētu skaidrojumu, kā kempings izpilda šo kritēriju, pievienojot attiecīgos apliecinošos dokumentus.

61. Norādes par ūdens cietību (līdz 2 punktiem)

Pie sanitārajām telpām/veļas mazgājamajām mašīnām/trauku mazgājamajām mašīnām ir norādes par vietējā ūdens cietību (1 punkts), lai viesi un darbinieki varētu efektīvāk izmantot mazgāšanas līdzekļus, vai arī tiek izmantota automātiska dozēšanas sistēma (1 punkts), kas optimizē mazgāšanas līdzekļu izmantošanu atbilstoši ūdens cietībai.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot attiecīgos dokumentus, kas norāda, kā viesi tiek informēti par ūdens cietību.

62. Ūdeni taupoši pisuāri (1,5 punkti)

Visos pisuāros izmanto bezūdens sistēmu vai manuālu/elektronisku ūdens noskalošanas sistēmu, lai ūdeni varētu nolaist tikai vienreiz pēc pisuāra izmantošanas.

Vērtēšana un verifikācija: pieteikuma iesniedzējs iesniedz visus apliecinošos dokumentus par to, kā kempings izpilda šo kritēriju.

63. Vietējās augu sugas, ko izmanto āra apzaļumošanai (1 punkts)

Visa veida āra apzaļumošanu un dzīvžogu izveidi veic ar vietējām augu sugām.

Vērtēšana un verifikācija: pieteikuma iesniedzējs sniedz attiecīgu informāciju par to, kā kempings izpilda šo kritēriju, pievienojot attiecīgos apliecinošos dokumentus, ko sagatavojis eksperts.

MAZGĀŠANAS UN DEZINFEKCIJAS LĪDZEKĻI

64. Mazgāšanas līdzekļi (līdz 3 punktiem)

Vismaz 80 % (pēc svara) no līdzekļiem trauku mazgāšanai ar rokām un/vai trauku mazgājamās mašīnās, un/vai līdzekļiem veļas mazgāšanai, un/vai universāliem mazgāšanas līdzekļiem, un/vai sanitāriem mazgāšanas līdzekļiem, ko izmanto kempings, ir Kopienas ekomarķējums vai cits valsts vai reģionāls ISO I tipa ekomarķējums (1 punkts par katru no šīm kategorijām; līdz 3 punktiem).

Vērtēšana un verifikācija: pieteikuma iesniedzējs iesniedz datus un dokumentus (tostarp attiecīgos rēķinus), kuros ir norādīts izmantotais daudzums, kā arī tas daudzums, kam piešķirts ekomarķējums.

65. Iekštelpu un āra krāsas un lakas (līdz 2 punktiem)

Vismaz 50 % krāsojuma kempinga ēkās un iznomājamo mītņu iekštelpās, izņemot iznomājamos autofurgonus un mobilās mājas, veikts ar iekštelpu un/vai āra krāsām un lakām, kurām piešķirts Kopienas ekomarķējums vai cits valsts vai reģionāls ISO I tipa ekomarķējums (1 punkts par iekštelpu, 1 punkts par āra krāsām un lakām).

Vērtēšana un verifikācija: pieteikuma iesniedzējs iesniedz datus un dokumentus (tostarp attiecīgos rēķinus), kuros ir norādīts izmantotais daudzums, kā arī tas daudzums, kam piešķirts ekomarķējums.

66. Automobiļu mazgāšana tikai īpaši aprīkotās vietās (1 punkts)

Automobiļu mazgāšana nav atļauta vai arī ir atļauta tikai vietās, kuras ir īpaši aprīkotas, lai savāktu izmantoto ūdeni un mazgāšanas līdzekļus un novadītu tos kanalizācijas tīklā.

Novērtēšana un pārbaude: pieteikuma iesniedzējs iesniedz paziņojumu par atbilstību šim kritērijam, pievienojot attiecīgos apliecinošos dokumentus.

67. Piedāvājumā ir alternatīvas mākslīgiem grila degšķidrumiem (1 punkts)

Kā alternatīvu mākslīgiem grila degšķidrumiem kempinga veikalā pārdod, piemēram, rapša sēklu eļļu un kaņepāju produktus.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam.

68. Peldbaseini: dezinficējošo līdzekļu dozēšana (1 punkts) vai dabiskie/ekoloģiskie peldbaseini (1 punkts)

Peldbaseinā ir automātiska dozēšanas sistēma, kas izmanto minimālu dezinficējošo līdzekļu daudzumu, lai nodrošinātu pienācīgu higiēnu (1 punkts),

vai

peldbaseins ir ekoloģiska/dabiska veida peldbaseins, kurā tikai dabiski elementi nodrošina peldētāju higiēnisko aizsardzību un drošību (1 punkts).

Vērtēšana un verifikācija: pieteikuma iesniedzējs iesniedz tehniskos dokumentus par automātisko dozēšanas sistēmu vai par ekoloģiskā/dabiskā peldbaseina veidu un tā apkopi.

69. Mehāniskā tīrīšana (1 punkts)

Kempingā ir noteikta precīza kārtība, kādā veicama tīrīšana bez ķīmiskiem līdzekļiem, piemēram, ar mikrošķiedras izstrādājumiem un citiem ķīmiskas vielas nesaturošiem materiāliem vai darbībām ar līdzīgu efektu.

Vērtēšana un verifikācija: pieteikuma iesniedzējs sniedz detalizētu skaidrojumu, kā kempings izpilda šo kritēriju, pievienojot attiecīgos apliecinošos dokumentus (attiecīgos gadījumos).

70. Bioloģiskā dārzkopība (2 punkti)

Zaļās zonas apsaimnieko, neizmantojot pesticīdus vai saskaņā ar bioloģiskās lauksaimniecības principiem, ko nosaka Padomes Regula (EK) Nr. 834/2007 ( 27 ), vai arī tā, kā noteikts valsts tiesību aktos vai atzītās valsts bioloģiskās lauksaimniecības shēmās.

Vērtēšana un verifikācija: pieteikuma iesniedzējs sniedz detalizētu skaidrojumu, kā kempings izpilda šo kritēriju, pievienojot attiecīgos apliecinošos dokumentus (attiecīgos gadījumos).

71. Insektu un kaitēkļu repelenti (līdz 2 punktiem)

Kempinga arhitektūra un higiēnas prakse (piemēram, ēkas uz koka balstiem, lai novērstu žurku iekļūšanu ēkās, moskītu tīklu un spirāļu izmantošana) nodrošina, ka insektu un kaitēkļu repelentus kempingā izmanto minimālā apjomā (1 punkts).

Ja izmanto insektu un kaitēkļu repelentus, lieto tikai tās vielas, kuras ir atļauts izmantot bioloģiskajā lauksaimniecībā (kā noteikts Padomes Regulā (EK) Nr. 834/2007) vai kurām ir piešķirts Kopienas ekomarķējums, vai citi valsts vai reģionālie ISO I tipa ekomarķējumi (1 punkts).

Vērtēšana un verifikācija: pieteikuma iesniedzējs sniedz detalizētu skaidrojumu, kā kempings izpilda šo kritēriju, pievienojot attiecīgos apliecinošos dokumentus (attiecīgos gadījumos).

ATKRITUMI

72. Kompostēšana (līdz 2 punktiem)

Kempings šķiro attiecīgos organiskos atkritumus (dārza atkritumi – 1 punkts; virtuves atkritumi – 1 punkts) un nodrošina, ka tos kompostē atbilstoši vietējās pārvaldes iestādes pamatnostādnēm (piem., to veic pašvaldība, pats kempings vai privāta aģentūra).

Vērtēšana un verifikācija: pieteikuma iesniedzējs sniedz detalizētu skaidrojumu, kā kempings izpilda šo kritēriju, pievienojot attiecīgos apliecinošos dokumentus (attiecīgos gadījumos).

73. Vienreizlietojamie dzērienu trauki (2 punkti)

Dzērienus vienreizlietojamos traukos nepiedāvā teritorijā, kas pieder kempingam vai kuru tieši apsaimnieko kempings.

Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot informāciju par to, kā tiek izmantoti šādi vienreizlietojamie izstrādājumi (ja tādi tiek izmantoti), un par tiesību aktiem, kas nosaka šādu prasību.

74. Tauku/eļļu iznīcināšana (līdz 2 punktiem)

Ir uzstādīti tauku atdalītāji un cepamie un vārāmie tauki/eļļas tiek savākti un atbilstoši iznīcināti (1 punkts). Viesiem tiek piedāvāta iespēja pienācīgi likvidēt taukus/eļļas (1 punkts).

Vērtēšana un verifikācija: pieteikuma iesniedzējs sniedz detalizētu skaidrojumu, kā kempings izpilda šo kritēriju, pievienojot attiecīgos apliecinošos dokumentus.

75. Vielu noplūde no automobiļu stāvvietām (1 punkts)

Eļļu un tamlīdzīgas vielas, kas noplūdušas no automobiļiem stāvvietās, savāc un pareizi iznīcina.

Vērtēšana un verifikācija: pieteikuma iesniedzējs sniedz detalizētu skaidrojumu, kā kempings izpilda šo kritēriju, pievienojot attiecīgos apliecinošos dokumentus.

▼C1

76. Lietoti tekstilizstrādājumi, mēbeles un citi izstrādājumi (līdz 2 punktiem)

▼B

Lietotas mēbeles, tekstilizstrādājumus un citus izstrādājumus, piemēram, elektronisko aprīkojumu, atdod labdarības iestādēm atbilstoši kempinga politikai (2 punkti) vai pārdod (1 punkts) citām apvienībām, kas savāc un no jauna izplata šādas preces.

Vērtēšana un verifikācija: pieteikuma iesniedzējs sniedz detalizētu skaidrojumu, kā kempings izpilda šo kritēriju, pievienojot apliecinošos dokumentus no attiecīgajām apvienībām.

CITI PAKALPOJUMI

77. Satiksmes regulēšana kempingā (1 punkts)

Visa transporta kustība (gan viesu pārvietošanai, gan arī tehniskās apkalpošanas/transportēšanas vajadzībām) kempingā ierobežo līdz noteiktām stundām un tai paredzētās zonās.

Vērtēšana un verifikācija: pieteikuma iesniedzējs sniedz detalizētu skaidrojumu, kā kempings izpilda šo kritēriju, pievienojot apliecinošos dokumentus.

78. Satiksme kempingā (1 punkts)

Kempingā transportēšanas un apsaimniekošanas vajadzībām kempinga vadība neizmanto transportlīdzekļus ar iekšdedzes dzinēju.

Vērtēšana un verifikācija: pieteikuma iesniedzējs sniedz skaidrojumu, kā kempings izpilda šo kritēriju, pievienojot attiecīgos apliecinošos dokumentus.

79. Kravas ratiņi kempinga viesiem (1 punkts)

Bagāžas transportēšanai, kā arī iepirkšanās nolūkiem uz vietas viesu rīcībā bez maksas tiek nodoti ratiņi vai citi nemotorizēti transportlīdzekļi.

Vērtēšana un verifikācija: pieteikuma iesniedzējs sniedz skaidrojumu, kā kempings izpilda šo kritēriju, pievienojot attiecīgos apliecinošos dokumentus.

80. Nenosegta zemes virsma (1 punkts)

Vismaz 90 % kempinga zemes virsmas nav pārklāta ar asfaltu/cementu vai citiem blīvējošiem materiāliem, kas kavē atbilstošu augsnes drenāžu un ventilāciju.

Vērtēšana un verifikācija: pieteikuma iesniedzējs sniedz skaidrojumu, kā kempings izpilda šo kritēriju, pievienojot attiecīgos apliecinošos dokumentus.

81. Jumtu apzaļumošana (2 punkti)

Vismaz 50 % kempinga ēkām jumtus, kuri ir tam piemēroti – lēzeni vai ar nelielu slīpumu – un kurus neizmanto citam mērķim, apsēj ar zāli vai apstāda.

Vērtēšana un verifikācija: pieteikuma iesniedzējs sniedz skaidrojumu, kā kempings izpilda šo kritēriju, pievienojot attiecīgos apliecinošos dokumentus.

82. Vides informācija un izglītība (līdz 3 punktiem)

Kempings viesiem nodrošina informāciju par vides jautājumiem un izglītošanu par vietējo bioloģisko daudzveidību, ainavu un dabas aizsardzības pasākumiem (1,5 punkti). Viesu izklaide ietver vides izglītības elementus (1,5 punkti).

Vērtēšana un verifikācija: pieteikuma iesniedzējs sniedz detalizētu skaidrojumu, kā kempings izpilda šo kritēriju, pievienojot attiecīgos apliecinošos dokumentus.

83. Smēķēšanas aizliegums koplietošanas telpās un iznomājamās mītnēs (līdz 1,5 punktiem)

Smēķēšana nav atļauta visās koplietošanas iekštelpās un vismaz 70 % iznomājamo mītņu (1 punkts) vai vismaz 95 % iznomājamo mītņu (1,5 punkti).

Vērtēšana un verifikācija: pieteikuma iesniedzējs norāda telpu skaitu un veidus un to, kurās telpās smēķēšana ir aizliegta.

84. Velosipēdi (1,5 punkti)

Viesiem ir pieejami velosipēdi. (Vismaz 3 velosipēdi uz 50 vietām un/vai iznomājamajām mītnēm.)

Vērtēšana un verifikācija: pieteikuma iesniedzējs sniedz skaidrojumu, kā kempings izpilda šo kritēriju.

85. Transporta pakalpojumi līdz kempingam (1 punkts)

Kempings, ierodoties viesiem, kas ceļo ar sabiedrisko transportu, piedāvā nogādāšanu līdz kempingam ar videi draudzīgiem transporta līdzekļiem, piemēram, elektromobiļiem vai zirgu pajūgu.

Vērtēšana un verifikācija: pieteikuma iesniedzējs sniedz skaidrojumu, kā kempings izpilda šo kritēriju, kā arī sniedz paraugu, kā viesi tiek informēti par šo pakalpojumu.

86. Vairākkārt lietojamas vai atkārtoti pildāmas pudeles (līdz 3 punktiem)

Kempingā piedāvā dzērienus vairākkārt lietojamās/atkārtoti pildāmās pudelēs: bezalkoholiskos dzērienus (1 punkts), alu (1 punkts), ūdeni (1 punkts).

Vērtēšana un verifikācija: pieteikuma iesniedzējs sniedz detalizētu skaidrojumu, kā kempings izpilda šo kritēriju, pievienojot apliecinošos dokumentus no pudeļu piegādātājiem.

87. Atkārtoti uzlādējamu izstrādājumu izmantošana (līdz 2 punktiem)

Kempings izmanto tikai atkārtoti uzlādējamas baterijas TV tālvadības pultīm (1 punkts) un/vai atkārtoti uzpildāmas printeru un fotokopēšanas iekārtu toneru kasetnes (1 punkts).

Vērtēšana un verifikācija: pieteikuma iesniedzējs sniedz detalizētu skaidrojumu, kā kempings izpilda šo kritēriju, pievienojot apliecinošos dokumentus no bateriju piegādātājiem un/vai toneru kasetņu uzpildītājiem.

88. Papīra produkti (līdz 3 punktiem)

Vismaz 80 % izmantotā tualetes papīra/salvešu un/vai biroja papīra, un/vai iespieddarbu ir piešķirts Kopienas ekomarķējums vai cits valsts vai reģionāls ISO I tipa ekomarķējums (1 punkts par katru no šīm trim papīra produktu kategorijām).

Vērtēšana un verifikācija: pieteikuma iesniedzējs iesniedz datus un dokumentus (tostarp attiecīgos rēķinus), kuros ir norādīts izmantotais daudzums, kā arī tas daudzums, kam piešķirts ekomarķējums.

89. Ilglietojamās preces (līdz 3 punktiem)

Vismaz 30 % jebkuras kategorijas ilglietojamo preču (piemēram, gultas veļai, dvieļiem, galda veļai, personālajiem datoriem, portatīvajiem datoriem, televizoriem, matračiem, mēbelēm, veļas mazgājamām mašīnām, trauku mazgājamām mašīnām, ledusskapjiem, putekļsūcējiem, cietajiem grīdas segumiem, spuldzēm), kas ir kempingā, tostarp – iznomājamās mītnēs, ir piešķirts Kopienas ekomarķējums vai cits valsts vai reģionālais ISO I tipa ekomarķējums (1 punkts par katru no ne vairāk kā trim ilglietojamo preču kategorijām).

Vērtēšana un verifikācija: pieteikuma iesniedzējs iesniedz datus un dokumentus, kuros ir norādīts šādu preču apjoms, kas ir kempinga īpašumā, kā arī tas apjoms, kam piešķirts ekomarķējums.

90. Vietējie pārtikas produkti (līdz 3 punktiem)

Katrā ēdienreizē, tostarp brokastīs (1,5 punkti), piedāvā vismaz divus sezonai atbilstošus (attiecībā uz svaigiem augļiem un dārzeņiem) un vietējas izcelsmes pārtikas produktus.

Attiecīgos gadījumos vietējo apdraudēto sugu īpatņu patēriņu, piemēram, noteiktu zivju un vēžveidīgo sugu īpatņu, savvaļas dzīvnieku un tādu garneļu patēriņu, kuru audzēšana apdraud mangroves, aizliedz pārtikas tirdzniecības vietās (1,5 punkti) un veikalos (1,5 punkti).

Vērtēšana un verifikācija: pieteikuma iesniedzējs iesniedz paziņojumu par atbilstību šim kritērijam, pievienojot attiecīgos apliecinošos dokumentus.

91. Ekoloģiski tīra pārtika (līdz 3 punktiem)

Vismaz divu ēdienu (1 punkts) vai visas ēdienkartes, tostarp – brokastu (2 punkti), un vismaz četru produktu, kurus pārdod veikalā (1 punkts), galvenās sastāvdaļas ir ražotas ar bioloģiskās lauksaimniecības paņēmieniem, kā noteikts Regulā (EK) Nr. 834/2007, vai ražotas atbilstoši kādam no ISO I tipa ekomarķējumiem.

Vērtēšana un verifikācija: pieteikuma iesniedzējs iesniedz paziņojumu par atbilstību šim kritērijam, pievienojot attiecīgos apliecinošos dokumentus.

92. Iekštelpu gaisa kvalitāte (līdz 4 punktiem)

Kempings nodrošina iekštelpu gaisa optimālu kvalitāti, veicot vienu vai abus no šiem pasākumiem:

— numuri, iznomājamās mītnes un koplietošanas telpas atbilst Padomes Direktīvas 89/106/EEK ( 28 ) I pielikuma 3. punktā noteiktajām prasībām, un tajās ir izmantotas tikai tādas krāsas, apdare, mēbeles un citi materiāli, kam ir Kopienas ekomarķējuma sertifikāts vai cits līdzvērtīgs zemas emisijas ISO I tipa vides marķējums (2 punkti),

— numuros, iznomājamās mītnēs un koplietošanas telpās nav smaržvielu; palagus, dvieļus un tekstilizstrādājumus mazgā ar mazgāšanas līdzekļiem, kuros nav smaržvielu (1 punkts), un tīrīšanas darbus veic ar līdzekļiem, kuros nav smaržvielu (1 punkts).

Vērtēšana un verifikācija: pieteikuma iesniedzējs iesniedz paziņojumu par atbilstību šim kritērijam, pievienojot attiecīgos apliecinošos dokumentus. Attiecībā uz prasību nodrošināt vidi bez smaržvielām ir pietiekami iesniegt sarakstu ar to mazgāšanas un tīrīšanas līdzekļu sastāvdaļām, kuros nav smaržvielu.

VISPĀRĒJĀ PĀRVALDĪBA

93. Kempinga reģistrācija EMAS (3 punkti), ISO sertifikācija (2 punkti)

Kempings ir reģistrēts Kopienas vides vadības un audita sistēmā (EMAS) (3 punkti) vai sertificēts saskaņā ar standartu ISO 14001 (2 punkti).

Vērtēšana un verifikācija: pieteikuma iesniedzējs nodrošina atbilstošus apliecinājumus par reģistrāciju EMAS vai ISO 14001 sertifikāciju.

94. Piegādātāju reģistrācija EMAS (1,5 punkti) vai ISO sertifikācija (1 punkts)

Vismaz viens no kempinga galvenajiem piegādātājiem vai pakalpojumu sniedzējiem ir reģistrēts EMAS (1,5 punkti) vai sertificēts saskaņā ar ISO 14001 (1 punkts).

Vērtēšana un verifikācija: pieteikuma iesniedzējs nodrošina atbilstīgu apliecinājumu, ka vismaz viens no viņa galvenajiem piegādātājiem ir reģistrēts EMAS vai ka tam ir piešķirts ISO 14001 sertifikāts.

95. Apakšuzņēmēju atbilstība obligātajiem kritērijiem (līdz 4 punktiem)

Ja ar apakšuzņēmējiem tiek slēgti līgumi par papildu ēdināšanas vai atpūtas/sporta aktivitāšu pakalpojumiem, šie pakalpojumi atbilst visiem obligātajiem kritērijiem šajā pielikumā, kas attiecināmi uz noteiktiem pakalpojumiem (2 punkti par katru ēdināšanas, dzērienu nodrošināšanas un/vai atpūtas/sporta pakalpojumu kempingam).

Vērtēšana un verifikācija: pieteikuma iesniedzējs iesniedz ar apakšuzņēmējiem noslēgto līgumu dokumentus attiecībā uz viņu atbilstību obligātajiem kritērijiem.

96. Enerģijas un ūdens skaitītāji (līdz 2 punktiem)

Kempingā ir ierīkoti enerģijas un ūdens patēriņa papildu skaitītāji, lai nodrošinātu datu vākšanu par patēriņu, ko rada dažādas darbības un/vai iekārtas, piemēram, apkalpošana numurā, veļas mazgāšana un virtuves pakalpojumi un/vai konkrētas ierīces, piemēram, ledusskapji, mazgājamās mašīnas u. c. (1 punkts). Katrai pārvietojamā mājokļa vietai ir atsevišķs enerģijas un/vai ūdens skaitītājs (1 punkts).

Vērtēšana un verifikācija: pieteikuma iesniedzējs sniedz detalizētu skaidrojumu, kā kempings izpilda šo kritēriju, pievienojot apkopoto datu analīzi (ja tā jau veikta).

97. Papildu pasākumi vides jomā (ne vairāk kā 3 punkti)

Piemēro vienu no tālāk minētajiem kritērijiem.

a) Papildu pasākumi vides jomā (līdz 1,5 punktiem par katru, ne vairāk kā 3 punkti): kempinga vadība veic papildu pasākumus līdztekus tiem pasākumiem, kas paredzēti saskaņā ar šajā iedaļā un A iedaļā noteiktajiem kritērijiem, lai uzlabotu kempinga vides rādītājus. Kompetentā iestāde, kas izskata pieteikumu, par šiem pasākumiem piešķir ne vairāk kā 1,5 punktus par katru pasākumu. Vērtēšana un verifikācija: pieteikuma iesniedzējs iesniedz deklarāciju par atbilstību šim kritērijam, pievienojot pilnu aprakstu par katru pasākumu, kuru pieteikuma iesniedzējs vēlas iekļaut pieteikuma novērtējumā, vai

b) ekomarķējuma saņemšana (3 punkti): kempings iegūst valsts vai reģionālu ISO I tipa ekomarķējumu. Vērtēšana un verifikācija: pieteikuma iesniedzējs iesniedz atbilstošus apliecinājumus par marķējuma saņemšanu.